P. Hrušovský, predseda NR SR: (2003-09-22):
R. Vavrík: Ďakujem pekne, pán predseda. Dovoľte, aby som len v krátkosti zareagoval na to, čo povedal môj predrečník v rozprave, kolega Blanár. S väčšinou, čo povedal, s tým súhlasím, to odborné hodnotenie, aké dnes je postavenie príslušníkov Hasičských a záchranných zborov. Aj tú pasáž, že prostriedky na výškovú techniku sú  nepostačujúce, a predpokladám, že v budúcich obdobiach, najmä zákon o štátnom rozpočte bude na to pamätať. Chcem tiež zareagovať na spomenuté, napokon v piatok sme hlasovali o ponechaní tých 8 % zo zmluvného poistenia, by zostalo na prospech záchranárov a v snemovni to podporilo zhruba sto hlasov, čo je prevažná väčšinová vôľa Národnej rady a tiež ma zaujímalo, či už odviedli poisťovne za tento rok príslušnú sumu peňazí, ktorú spomínal kolega Blanár. Piatková informácia bola taká, že všetky poisťovne okrem jednej, a to Česká poisťovňa na Slovensku, jediná neodviedla túto sumu peňazí a ministerstvo vnútra už to vymáha prostredníctvom úradu pre finančný trh. Skutočne zostalo otázne, prečo Úrad pre finančný trh konal oneskorene, a keď sme o tom hovorili na výbore pre rozpočet a menu, požiadal som pána predsedu výboru Pála Farkasa, aby poslaneckým prieskumom zistili, prečo sa v tejto veci až oneskorene konalo. Dovoľte mi ešte vyjadriť sa k pozmeňujúcim návrhom, ktoré kolega Blanár predložil. Spomenul v úvode tiež, čo potvrdzujem, že ešte v piatok sme oba návrhy spolu konzultovali, ja som sa radil aj s kolegami na ministerstve vnútra aj s kolegyňou u nás na odbore legislatívy a aproximácie práva. Potvrdzujem, že s tým prvým pozmeňujúcim návrhom, ktorý zmierňuje zákaz podnikania príslušníkov Hasičských a záchranných zborov, sa dá súhlasiť, aj teda podporiť to istou argumentáciou, a to najmä takou, že radoví hasiči sú bývalí remeselníci, jeden zvára kovy, druhý maľuje, tretí je odborník na drevospracovanie a všetci, keďže robia 24 hodín a potom majú dva dni voľno, pomáhajú svojim rodinným rozpočtom rôznymi brigádami a rôznym živnostenským podnikaním v tej oblasti, v ktorej predtým pôsobili, a myslím, že je rozumné, pokiaľ nebudú vykonávať takú činnosť mimo zamestnania, ktorá je predmetom hlavného zamestnania, čiže tú formuláciu, ktorú tu kolega Blanár použil, je, myslím, prijateľná a osobne by som ju teda podporil a preto ani nemám námietku, že rozširuje návrh predkladateľov v tomto smere. Žiaľ, s tým druhým návrhom, ktorý ste predložili, pán kolega, lebo vyznelo to tak, že s oboma súhlasím za predkladateľov, to musím vysvetliť, že s tým druhým návrhom, ktorý predkladáte, nesúhlasíme a to najmä, teda vy navrhujete pozmeniť § 93 ods. 4, kde za cieľ si kladiete novo definovať výpočet dovolenky u príslušníkov s nerovnomerne rozvrhnutým služobným časom. A tam nemôžem súhlasiť s tým, čo navrhujete, nakoľko aj po porade s legislatívcami, aj s účtovníkmi na ministerstve vnútra, tvrdia, že vaša dikcia by zakladala nejednoznačný výklad, že teraz sa to práve presne dá vypočítať, koľko pracovných smien má príslušník HZZ počas nároku na dovolenku k dispozícii a koľko ich nemá, tak s tým druhým návrhom si dovoľujem za predkladateľov vysloviť nesúhlas, že rozširujete bez nás náš návrh. S tým sa bude treba vysporiadať pri hlasovaní. Pán predseda, toľko zo stanoviska predkladateľov k diskusii. Ďakujem veľmi pekne za slovo a prosím ctenú snemovňu o podporu, opätovne, nášho návrhu, ktorý sme v druhom čítaní teraz prebrali. Ďakujem pekne.